KD კემპამა

KD კემპამა ან „ციანიდის მალიკა“ (დ. 1970) — ინდოეთის პირველი მსჯავრდებული ქალი  სერიული მკვლელი. 1999 წელს პირველი მკვლელობიდან კემპამამ 8 წლის განმავლობაში 6 ქალი მოკლა, მათგან 5 — 2007 წლის ოქტომბრიდან დეკემბრამდე. იგი მეგობრობდა ტაძრის ქალ მლოცველებთან და თავს წარმოაჩენდა ძლიერ მორწმუნე ქალად. მათი ნდობის მოპოვების შემდეგ, მას სხვა ტაძარში მიჰყავდა ისინი, აიძულებდა ჩაეცვათ საუკეთესო სამოსი და სამკაული და აძლევდა „წმინდა წყალს", რომელშიც ციანიდი იყო შერეული. პოლიციამ დააკავა სამკაულის მოშორების მცდელობისას. ის იყო პირველი ქალი რომელსაც მიესაჯა სიკვდილით დასჯა კარნატაკაში.

ცხოვრება
კემპამა კარნატაკის სოფელ კაგალიპურიდანაა. ის გათხოვდა მკერავზე, მაგრამ ქმარმა 1998 წელს მიატოვა, რადგან 1 წლით იყო პატიმრობაში ქურდობისათვის. გათავისუფლების შემდეგ, კემპამამ დაიწყო საბანკო ბიზნესი, რომელმაც დიდი ზარალი მოუტანა. ამის გამო ქმარმა სახლიდან გააგდო. ჰყავს სამი შვილი. შემდეგ მუშაობდა სხვადასხვა სამუშაოზე, იყო ოჯახის დამხმარე და ოქრომჭედლის თანაშემწე. ხშირად იპარავდა იმ სახლებიდან, სადაც მუშაობდა.

დანაშაულები და მსხვერპლები
დანაშაულები
კემპამას მრავალი ქალის მკვლელობის ბრალდება წაუყენეს, თუმცა მხოლოდ ექვსი მკვლელობისთვის იქნა მსჯავრდებული. იგი დიდი სიხშირით დადიოდა ტაძრებში ბენგალურუს მახლობლად და თვალს ადევნებდა გაჭირვებაში მყოფ ქალებს. მსხვერპლის შენიშვნის შემდეგ, ცდილობდა გადაბირებას, უსმენდა მათ პრობლემებს და ურჩევდა მანდლ-პუჯას ჩატარებას, რაც, მისი თქმით, დაეხმარებოდა მათ პრობლემების გადაჭრაში. თავს წარმოაჩენდა როგორც რელიგიურ ქალად, რომელიც კარგად იცნობდა რიტუალებს. შემდეგ სთავაზობდა პუჯის მოწყობას ქალაქის გარეუბნის ტაძარში. ეუბნებოდა მათ, რომ მოსულიყვნენ რიტუალზე საუკეთესო სამოსში. როდესაც მსხვერპლი მოვიდოდა, კემპამა დაიწყებდა რიტუალს, ეუბნებოდა მსხვერპლს დაეხუჭა თვალები და აიძულებდა დაელია ციანიდიანი წყალი ან შეეჭამა ციანიდიანი საკვები. ციანიდს იღებდა სამკაულის მაღაზიებიდან, სადაც მას იყენებდნენ ოქროს სამკაულის გასაწმენდად. ამტკიცებდა, რომ მოკვლის ხერხი ფილმებიდან ისწავლა. ამ მეთოდით მან მოიპოვა პოპულარული ზედმეტსახელი „ციანიდის მალიკა“. მსხვერპლის ცხვირს იჭერდა სასმელის დალევის დროს. მოკვლის შემდეგ იპარავდა მსხვერპლის ფულსა და ძვირფას ნივთებს. თითოეული მკვლელობის შემდეგ იცვლიდა ვინაობას.

2000 წელს პოლიციამ დააკავა ბიდადის მიდამოებში. იგი ცდილობდა ძვირფასი ნივთების მოპარვას იმ სახლში, სადაც მას რიტუალის ჩატარება დაევალა. მსხვერპლმა გადარჩენა მოახერხა. მსხვერპლი ოჯახმა გადაარჩინა, ხოლო კემპამა დააპატიმრეს. მან მოიხადა ექვსი თვე პატიმრობაში და შემდეგ გაათავისუფლეს.

მსხვერპლები
კემპამამ პირველი მკვლელობა ჩაიდინა 1999 წლის 19 ოქტომბერს, ჰოსკოტეში. მისი მსხვერპლი იყო 30 წლის მამათა რაჯანი, რომელიც მოკლა ტაძარში ლოცვის დროს. 2007 წელს კემპამამ კიდევ ხუთი ქალი მოკლა 10 ოქტომბრიდან 18 დეკემბრამდე. მისი მეორე მსხვერპლი იყო ელიზაბეთი, 52 წლის, სატანურიდან. ელიზაბეთი ლოცულობდა თავისი დაკარგული შვილიშვილის პოვნისთვის. კემპამამ ქალის ტაძარში მიიტყუა და მოკლა. კემპამას მესამე მსხვერპლი იყო იაშოდჰამა, 60 წლის. იგი მოკლა სიდაგანგა-მუთთში 2007 წლის დეკემბერში. კემპამამ მას შესთავაზა რიტუალის ჩატარება სასუნთქი გზების დაავადებისგან განკურნებისათვის. მეოთხე მსხვერპლი იყო 60 წლის მუნიამა, რომელმაც სურვილი გამოთქვა გალობის მოსმენისა. იგი იყო იელაჰანკიდან და მოკლეს იადიურ-სიდდალნგესვარის ტაძარში. მეხუთე მსხვერპლი იყო პილამა, 60 წლის, რომელიც მოკლეს მადრულ-ვიადდიანათაპურაში. პილამა იყო ჰებალის ტაძრის მღვდელი. კემპამამ უთხრა პილამას, რომ დააფინანსებდა ახალ თაღს ჰებალის ტაძრისთვის. კემპამას ბოლო მსხვერპლი იყო ნაგავენი, 30 წლის ქალი, რომელიც ლოცულობდა შვილის გაჩენისთვის, რადგან უშვილო იყო. მან სურვილი გამოთქვა გაჩენოდა ვაჟი. კემპამამ იგი მოკლა ძილის დროს.

2006 წელს კემპამას წაუყენეს კიდევ ერთი მსხვერპლის, 22 წლის რენუკას, მკვლელობის ბრალდება. 2006 წლის 7 დეკემბერს რენუკა მოკლეს ტაძრის საძინებელში. რენუკას და, მანი, ამტკიცებდა, რომ კემპამამ მოკლა რენუკა. რენუკა ცხოვრობდა მანის სახლში, სანამ მისი ქმარი დუბაიში მუშაობდა. მანი მუშაობდა საოჯახო დამხმარედ იმ ადგილას, სადაც კემპამა იყო მზარეული. კემპამა ხშირად სტუმრობდა მანის სახლს და მეგობრობდა რენუკასთან. რენუკას ქმარმა, შანკარმა, თავდაპირველად 2006 წლის 29 დეკემბერს განაცხადა რენუკას დაკარგვის შესახებ, მას შემდეგ, რაც დაბრუნდა დუბაიდან. რენუკა დაკარგული იყო 2006 წლის 7 დეკემბრიდან. სავარაუდოდ, კემპამამ რენუკას უთხრა, რომ ის შეძლებდა ბავშვის გაჩენას, თუ მას ჩაუტარებდა სპეციალურ რიტუალს ტაძარში. პოლიციამ დაადასტურა, რომ კემპამამ რენუკა მოკლა ტაძარში. ბევრმა სხვა ოჯახმაც გამოთქვა ვარაუდი, რომ მათი დაკარგული ოჯახის წევრები შესაძლოა კემპამას მიერ იყვნენ მოკლულნი. 2009 წელს ხუთი დაკარგული პირის საქმე იყო დაკავშირებული კემპამასთან. ამ ხუთი ქალიდან ორი მსხვერპლის გვამი იპოვნეს.

დაპატიმრება და მსჯავრდება
პირველად კემპამა 2001 წელს დააპატიმრეს. ბიდადის პოლიციამ დააკავა სამკაულის გაძარცვის მცდელობისას იმ სახლში, სადაც მას რიტუალის ჩატარება ევალებოდა. მას მიუსაჯეს 6 თვიანი პატიმრობა, რომლის მოხდის შემდეგ გაათავისუფლეს.

კემპამა დააპატიმრეს 2008 წლის 31 დეკემბერს ავტობუსის გაჩერებაზე. იგი დააკავეს მსხვერპლის სამკაულის გაყიდვის მცდელობის შემდეგ. კემპამა იყენებდა სახელს ჯაიამა და პოლიციამ  მას შემდეგ დააფიქსირა, რაც მათ ინფორმაცია მიუვიდათ ამის შესახებ. მის პირადი ნივთებში იპოვეს ფული და ძვირფასეულობა, რომელიც მის ზოგიერთ მსხვერპლს ეკუთვნოდა. დაკითხვისას მან აღიარა თავისი დანაშაულები. პოლიციის ბრალდებით, მან ჩაიდინა დანაშაული მხოლოდ ძარცვის მოტივით.

კემპამა სხვადასხვა პროცესზე გაამტყუნეს რამდენიმე მკვლელობაში. 2010 წელს მას სიკვდილით დასჯა მიუსაჯეს მუნიამას მკვლელობისთვის. 2012 წელს მეორე სიკვდილით დასჯა მიიღო ნაგავენის მკვლელობისთვის. იგი გახდა პირველი ქალი კარნატაკაში, რომელსაც სიკვდილით დასჯა მიუსაჯეს. ნაგავენის მკვლელობისთვის მისი განაჩენი შეიცვალა უვადო პატიმრობით.  სასამართლომ მიიჩნია, რომ მის წინააღმდეგ მხოლოდ გარემოებითი მტკიცებულებები არსებობდა.

2017 წელს კემპამა კვლავ მოხვდა სიახლეებში, რადგან ის იყო ვ. კ. სასიკლავის მეზობელი ციხეში. სანამ სასიკლავა იქ იყო, კემპამა მუდმივად ითხოვდა მასთან შეხვედრას. ამის შემდეგ კემპამა გადაიყვანეს სხვა საპატიმროში, სავარაუდოდ იმ მიზეზით, რომ საფრთხეს უქმნიდა სასიკლავას სიცოცხლეს. თუმცა სხვები ამას არ ადასტურებდნენ და ამბობდნენ, რომ ისინი მეგობრულად იყვნენ, კემპამა კი სასიკლავას საჭმელსაც კი აძლევდა, რათა ის რიგში არ ყოფილიყო.

მედია
საქმე შევიდა ანირბან ბჰათაჩარიას წიგნში „სასიკვდილო ათეული: ინდოეთის ყველაზე ამაზრზენი სერიული მკვლელები“, რომლის ავტორი ასევე არის ტელეშოუ „სავდჰაან ინდოეთის“. 2021 წლის 26 თებერვალს გამოვიდა კანადურ ენაზე ფილმი „ციანიდის მალიკა“, რომელშიც მთავარ როლს ასრულებს სანჯანა პრაქაში. ეს საქმე გაშუქდა ნამდვილი კრიმინალის ჟანრის პოდკასტის „ხუნი:ინდოეთის დანაშაულები“.

სქოლიო

კატეგორია:დაბადებული 1970
კატეგორია:ინდოელი სერიული მკვლელები
კატეგორია:ცოცხალი ადამიანები